अलकायदा बहुत तनाव में है : ओबामा  
लादेन की मौत के दौरान हुई कार्रवाई में मिले दस्तावेजों से पता चलता है कि अल-कायदा का आतंकी नेटवर्क कमजोर हुआ है।
अमेरिकी राष्ट्रपति बराक ओबामा ने कहा है कि ओसामा बिन लादेन की मौत के दौरान हुई कार्रवाई में मिले दस्तावेजों से पता चलता है कि अल-कायदा का आतंकी नेटवर्क कमजोर हुआ है और बहुत तनाव में है। ओबामा ने अफगानिस्तान से सुरक्षा बलों के जवानों की संख्या में कटौती के बारे में दिए गए राष्ट्रीय संबोधन के दौरान कहा, हमें बिन लादेन के परिसर से प्राप्त सामग्री से जो जानकारी मिली, उससे पता चलता है कि अल-कायदा बहुत तनाव में है। उन्होंने बताया कि ऐबटाबाद में लादेन के घर से मिले दस्तावेजों से जो जानकारियां मिलीं हैं, उन्होंने साबित कर दिया है कि अल-कायदा कमजोर हुआ है।ओबामा के मुताबिक, लादेन ने चिंता जाहिर की थी कि जो नेता मारे जा चुके हैं, अल-कायदा उनके स्थान पर दूसरे प्रभावी नेता नहीं ला पा रहा है और वह अमेरिका को इस्लाम के खिलाफ जंग छेड़ने वाले देश के रूप में चित्रित भी नहीं कर पा रहा है, ताकि यह आतंकी गुट और व्यापक स्तर पर समर्थन हासिल कर सके।